《唐韦南康郡王纪功碑》
清代·高延第

天宝失御隳乾纲，四海摇荡无完疆。西南门户恃巴蜀，吐蕃些蛮长称强。

绳桥西山几挞伐，泸戎邛笮烦边防。南康秉钺布威信，臣服南诏降西羌。

官军深入维保路，婴笼执缚同驱羊。烽火衰息振彫敝，置渠修堰勤耕桑。

当时功名推第一，赐以异数称勋王。至尊亲为染宸翰，纪功勒石词辉煌。

此邦自昔号难治，错杂夷夏参伧荒。年来盗贼起闾里，跳刀走戟纷螟蝗。

贯穿城郭谒长吏，牙纛避道人走藏。幺䯢鼠子已如此，洪流忽溃焉能当。

摩挲此碑重叹息，救时之才亦难得。豺狼塞道狐夜嗥，未暇作诗歌乐职。

作者简介：清江苏山阴人，字子上，号槐西。光绪间为翰林院待诏。在戊戌变法前二十年，即言若依魏源师夷长技之言，行之三十年，可无遭外人侵凌之祸。有《涌翠山房集》。